Mostert se meul in Mowbray is die enigste oorblywende windmeul in 'n werkende toestand in Suider-Afrika. Omdat die maal van koring een van Suid-Afrika se oudste nywerhede is, is die meul een van die bekendste historiese besienswaardighede in die land. Die meul is ernstig beskadig op 18 April 2021 tydens 'n bosbrand. Die plaas Welgelegen het in 1756 die eiendom geword van Jacob van Reenen. Aan die einde van die eeu erf sy seun Dirk Gysbert dit en weens die jaartal op een van die balke, word aanvaar dat hy die klein plaaswindmeul laat bou het. Op sy beurt verkoop hy die plaas aan sy skoonseun Sybrand Mostert. Voor 1873 was die meul reeds nie meer in gebruik nie. Na verskeie ander eienaars koop Cecil John Rhodes die plaas in 1891 en word dit deel van die landgoed Groote Schuur. In sy testament bemaak Rhodes die landgoed (dus ook die meul) aan die volk van Suid-Afrika. In 1935 was die meul so vervalle dat die staat met die steun van die Nederlandse regering en die organisasie De Hollandsche Molen die Groningse meulbouersbedryf Th. Bremer opdrag gee om dit te herstel.